**Чин бываемый на произведение архимандрита**

Имеяй произвестися архимандрит приводимь бывает старшим из иерейского чина и протодиаконом ко архиерею среди церкве, идеже архиерей стоит во время входа со Евангелием, и покланяется олтарю и архиерею, по сем же приклоняет главу.

И глаголет протодиакон велегласно: ІІовели, Преосвященнейший владыко.

Архиерей же знаменует производимого во архимандрита рукою по главе, трищи.

И полагает на главу его руку, протодиакону глаголющу: Господу помолимся.

Архиерей же глаголет:

*[Егда архимандрита ставят во обители:]*

Господи Иисусе Христе, Царю предвечный, Пастырю добрый, Началовождь словесныя паствы, душу полагаяй за овцы Своя, рекий: «Идеже аще еста два или трие собрани во имя Мое, ту есмь посреде их», Сам и ныне посети нас благодатию Пресвятаго Твоего Духа, и раба Твоего сего *имярек* игумена [или: иеромонаха], проручествуемаго во архимандрита, искусна и изрядна брата святыя дружины сея покажи; исправи пути его, просвети его помышления и божественный страх Твой всади в сердце его, яко да непорочно и по воли Твоей святей жительствует, и имать крепость еже всем приключающымся предпочитати верное и истинное служение нуждам святыя обители сея; душу же его и тело от нападения вражия сохрани, и сотвори его наследника Царствия Твоего.

*[Аще ли же вне обители:]*

Господи Иисусе Христе, Царю предвечный, Пастырю добрый, Началовождь словесныя паствы, душу полагаяй за овцы Своя, рекий: «Идеже аще еста два или трие собрани во имя Мое, ту есмь посреде их», Сам и ныне посети нас благодатию Пресвятаго Твоего Духа, и раба Твоего сего *имярек* игумена [или: иеромонаха], проручествуемаго во архимандрита, искусна и изрядна служителя святыя Церкве Твоея покажи; исправи пути его, просвети его помышления и божественный страх Твой всади в сердце его, яко да непорочно и по воли Твоей святей жительствует, и имать крепость еже всем приключающымся предпочитати верное и истинное служение нуждам Церкве Твоея; душу же его и тело от нападения вражия сохрани, и сотвори его наследника Царствия Твоего.

Возглас: Ты бо еси Спас наш, и Тебе славу и поклонение возсылаем, со Безначальным Твоим Отцем, и Всесвятым и Благим и Животворящим Твоим Духом, ныне и присно, и во веки веков.

Певцы: Аминь.

Таже архиерей даст ему палицу (аще той не бысть награжден ею прежде)   
и возгласит: Аксиос.

И певцы поют: Аксиос, трищи. Произведенный же лобызает палицу и десницу архиереа.

Таже возложит нань крест со украшениями (аще той не бысть   
награжден им прежде) и возгласит: Аксиос.

И певцы поют: Аксиос, трищи. Произведенный же лобызает крест и десницу архиереа.

Таже подаст ему митру и возгласит: Аксиос.

И певцы поют: Аксиос, трищи. Произведенный архимандрит лобызает подаемую ему митру и десницу архиереа, таже архиерей возлагает нань митру. Архимандрит же лобызает архиереов омофор в правое и левое ра́мо и десницу его, таже отводимь, поставляется с прочими архимандриты и игумены по чину, и идут во олтарь царскими дверьми, и действует со служащими по чину.